Alex Ahrendtsen (DF), 2023-05-24:
Tak, formand.
I Danmark har vi en tendens til at tro, at en pædagog kan erstatte mor og far, men det kan pædagogen ikke, og pædagogen skal heller ikke erstatte mor og far.
Hvis vi har det på plads, kan vi jo tale om, hvor dygtigt alternativet så skal være.
Og der må vi bare indrømme, at det står skidt til med pædagoguddannelsen, og det viser evalueringen.
De af os, der har fulgt området i mange år, er ikke overrasket, det er også det, vi har hørt, og det er velsagtens også en af årsagerne til, at det er svært at rekruttere personale.
Så tak for, at vi kan diskutere det i dag.
Hvad skal vi så gøre i stedet?
Jeg er ikke sikker på, at De Radikales metode, nemlig at justere på det nuværende, er det rigtige.
De gange Radikale Venstre har haft ansvar for at justere og ændre, er det gået galt.
Jeg erindrer om, det var en radikal undervisningsminister, der stod i spidsen for den modulopbyggede læreruddannelse fra 2012, som vi 10 år senere har ændret.
Så hvad skal vi så i stedet gøre?
Og jeg har aldrig forstået, at man skal læse franske teoretikere på en pædagoguddannelse; det giver ingen mening.
Den her akademisering af et meget praktisk fag er simpelt hen gået amok, og det er jo bare et symptom på det, der er gået amok i Danmark.
Så hvad skal vi i stedet gøre?
Vi kunne f.eks. ændre pædagoguddannelsen fra at være en teoretisk-akademisk uddannelse til at være en erhvervsuddannelse.
Sophie på 16 år kan komme i lære i en daginstitution i et kortere tidsrum, hvorefter hun så går i skole, og så kommer hun tilbage igen, ligesom vi kender det fra erhvervsuddannelserne, som er vekselvirkningsuddannelser.
Hvad vil det bevirke?
Jeg tror selv på, at det vil være mere attraktivt for unge mennesker at søge denne uddannelse, for så skal de ikke igennem de her franske teoretikere, og så vil de komme ud i daginstitutionen og have med børn at gøre, som er det, der gør, at mennesker gerne vil arbejde i denne branche.
De vil med det samme komme derud, og de vil få personale og fagpersoner til at vejlede dem, samtidig med at de så får en anvendt teoretisk undervisning, sådan som vi kender det fra erhvervsuddannelserne.
Jeg er ikke sikker på, at man er rede til at gå den vej i Folketinget, fordi det ofte er justeringer, vi foretager os, men det ville for mig at se være ekstremt virkningsfuldt og også øge attraktiviteten for unge mennesker i forhold til at tage en pædagoguddannelse, og så ville vi på sigt også løse problemerne med at tiltrække arbejdskraft.
Et andet problem med pædagoguddannelsen er, at der næsten ingen musikundervisning er længere, og musik er et fantastisk redskab for en pædagog.
Det er ikke bare til at berolige, skabe fællesskab, men også til at integrere børn af anden etnisk baggrund.
Jeg så engang en far med sin 3-årige datter i en bus, og hun sad og sang »Rapanden Rasmus« i vilden sky, og faderen sad og smilede og var lidt forlegen, men hun var så glad, og det var tydeligt, at han ikke forstod alle ordene, men barnet lærte gennem musik, fordi der har været en pædagog, der kunne spille og synge.
Så vi skal have opgraderet musikken, gerne i samarbejde med musikskoler eller konservatorier.
Det vil være så nyttigt.
Jeg har forsøgt at slå et slag for det i årevis, men det sker ikke.
Det er to redskaber, det er to ting, som vi kan gøre noget ved, som også vil gøre den her uddannelse mere attraktiv.
Tak for ordet.